- Matiu
- <
- 26
- >

26
Ria na Tinoni Matamata qari Kukitini i Jisu
(Maka 14.1-2; Luke 22.1-2; Jone 11.45-53)
1 Ego totonai za beto varivagigalaidi i Jisu ria doru zakazava ari, za ari za gudi vei ria nana sepele, 2 &lt;&lt;Gamu tori gilagilaimiu tu gamu za kori rane gu za kole beto mina kamua za na rane vavolo Alokata, ko totonai za pala mina tavalao pa limadi ria na tinoni za na Tuna na Tinoni ko mina tavauke pa korosi,&gt;&gt; za gua.
3 Ko na totozo tugu aza za ria na kuta iama beto ria na tiolata matamata tadiria na tinoni za qari varikamu pa ruma ti Kaiapasi aza na kuta iama lavata. 4 Ko qari roitidi kaki roquroqu vei beto mari aru tamana golomia ko mari vaukea i Jisu qari gua. 5 Ba ari qari kole variparanga vei ria, &lt;&lt;Dai, taneke roitini na roiti aza pa totozo vavolo Alokata, ura keta takole variperadi ria na tinoni,&gt;&gt; qari gua.
I Jisu za Talumu pa Betani
(Maka 14.3-9; Jone 12.1-8)
6 Ego za lao suverenana pa Betani i Jisu, pa ruma ti Saimone aza za rajai na poqupoqu perangaina. 7 Ko tonai za korapa tekuteku i Jisu za luge lao za maka reko za pogozia maka tototona za taroiti pa maka patu batabata leana. Za pugelia na lumu omanga lea beto za zae viva na vaina za na tototona aza. Ko za lobitia, beto za vuvani pa batuna i Jisu.
8 Nari totonai qari batia ria na sepele ani, za qari tagigiri ria ko qari paranga, &lt;&lt;Ae za vei ko za korapa aru vikevikeria na lumu zana! 9 Aza bi boka tatekuni poata lavatana zana, ko bi iadi ria na tinoni varivasevidi!,&gt;&gt; qari gua.
10 Ba za tori gilagilainana tu i Jisu za na paranga qari pojai ria, ko ari za gudi vei, &lt;&lt;Ae za vei ko gamu korapa tu poja vikevikeria gamu za na reko ani? Maka roiti leana za roiti lameni aza taqu. 11 Ura gamu suvere tavitiriamiu gu gamu doru totozo ria na tinoni varivasevidi, goto ara za manake suvere tavitigamu lalaoqua. 12 Tonai za vuvani na lumu na reko ani za na tiniqu ara, za vatanani aza ko mina tagolomo za na tiniqu ara. 13 Ma poja zozotodigamu ara gamu: doru kota pa kasia guguzu mina tatarae na nongoro leana ani, za mina tavavavakato tugu za na roiti za roitini na reko ani taqu, ko minake tamuma za na reko aza,&gt;&gt; za gua i Jisu.
I Jiudasi za Tatabara ko Mina Gabala Kanai i Jisu
(Maka 14.10-11; Luke 22.3-6)
14 Pa liguna aza za maka ari ka manogori sepele, na izongona i Jiudasi Isikarioti, za lao tadiria na kuta iama, 15 ko ari za gudi vei, &lt;&lt;Na za muna vaniziu ara gamu, ko mana boka tokadigamu ko muna boka aru tamania gamu i Jisu?&gt;&gt; za gudi. Nari qari nguti tekuria za ka uengavuluputa poata siliva, ko qari vani. 16 Ko za podalai tugu na totozo aza za podalai nyaqonyaqoa i Jiudasi za maka lolomo leana vei beto mina tokadi ko mari boka aru tamania ria i Jisu za gua.
I Jisu beto ria na Sepele qari Makarai tekua na Vavolo Alokata
(Maka 14.12-21; Luke 22.7-14, 21-23; Jone 13.21-30)
17 Tonai za kamua za na rane momoe tonai mina taroiti za na vavolona na Bereti Nake Kovuruna, za qari lao ria na nana sepele ko qari nanazia i Jisu, &lt;&lt;Pae za qu nyoroguani ao ketakoi mami vatana vanigo gami za na vavolo Alokata?&gt;&gt; qari guni.
18 Nari ari za gudi vei, &lt;&lt;Mu lao tana tinoni ani pa Jerusalema, ko ari muna guni vei, &lt;Ari za gua vei za na tinoni varivagigalai, za tata kamua za na qua totozo. Ko koviria za ara beto ria na qua sepele za mami tekua na vavolo Alokata pa ruma tamu za gua,&gt; muna guni,&gt;&gt; za gua i Jisu. 19 Ko qari lao tugu ria na sepele ko qari vatanani za na tekutekuna Alokata aza vei za pojadi i Jisu.
20 Ego ko totonai za gore na veluvelu za nyumu tekuteku tavitiria i Jisu ari ka manogori nana sepele. 21 Ko tonai qari korapa tekuteku ria za paranga i Jisu, &lt;&lt;Ma poja zozotodigamu ara za gamu: maka gamu ari za mina gabala kanaziu ara,&gt;&gt; za gua.
22 Nari za qari takulanga beto ria na sepele, ko qari okoto nananaza makamakai aza, &lt;&lt;Bangara, nake ara za qu guniziu ao, uve?&gt;&gt; qari okoto gua.
23 Nari za oeria i Jisu, ari za gudi vei, &lt;&lt;Aza za somana togotogolo tavitiziu pa baolo ara na gana bereti za aza tugu za mina gabala kanaziu ara. 24 Na Tuna na Tinoni za mina tavauke vei tugu aza za pojai na Kutikuti Tabuna, ba mina gana na takulanga aza na tinoni za gabala kanai aza! Za leana jola za bike pavu tavapodo za na tinoni aza!&gt;&gt; za gua i Jisu.
25 Nari za paranga i Jiudasi, aza na tinoni za malumu ko mina gabala kanai i Jisu, &lt;&lt;Rabi, nake ara za qu guniziu ao, uve?&gt;&gt; za gua.
Nari za oea i Jisu aza, &lt;&lt;Aza makamu qu pojai aza,&gt;&gt; za guni.
Na Vavolo tana Bangara
(Maka 14.22-26; Luke 22.15-20; 1 Koriniti 11.23-25)
26 Ego totonai qari korapa tekuteku ria, za tekua i Jisu za na bereti, ko za manani, beto za kipakipai ko za iadi ria na nana sepele, beto za paranga, &lt;&lt;Pia ko mu tekua, ani za na tiniqu,&gt;&gt; za gua.
27 Beto aza za ovulia za na kapa, ko za paranga leana laoni tana Tamaza, ko za vadi ria na nana sepele beto za paranga, &lt;&lt;Mu bukua gamu doru ani; 28 na orunguqu ani, aza na vamauruna na taringutinguti tana Tamaza tadiria nana tinoni. Na orunguqu ani za nyoro ko na vulazadi na sela tadiria na tinoni. 29 Ma poja valeadigamu: pala manake buku sogai ara za na vaini ani, tinganai tu mina kamua na rane mana buku tavitidigamu ara na vaini korega pa binangara tana Tamaqu,&gt;&gt; za gua i Jisu.
30 Beto za jola gu za vei zara, za qari kerani maka kera, beto qari votu ko qari taloi lao pa kubo pa Olive.
Za Korotoni i Jisu za i Pita mina Kilu Paleni aza
(Maka 14.27-31; Luke 22.31-34; Jone 13.36-38)
31 Ego ketakoi za parangaria i Jisu ria na nana sepele, &lt;&lt;Pana veveiqu ara za ngena bongi za gamu doru pala muna uku loi pale betoniziu ara, ura ari za gua vei za na Kutikuti Tabuna,
&lt;Ara mana vaukea za na sepati,
ko na varikamu godo sipi
za mari okoto nyanyalia na kota,&gt;Zakarae 13.7. za gua.
32 Ba pa liguna mana turu mule pa uke ara, za mana lao momoe pa Qalili ara,&gt;&gt; za gua.
33 Nari ari za gua vei i Pita, &lt;&lt;Goto ara za vei mari uku loi palenigo tu ria doru, ba manake uku loi palenigo ara!&gt;&gt; za gua.
34 Nari ari za guni vei i Jisu aza, &lt;&lt;Ma poja zozotonigo ara ao: pa na bongi tugu ani tonai mina oqoro kiu na kokorako za pala muna kilu paleniziu kue totozo ara ao,&gt;&gt; za guni.
35 Nari za paranga i Pita, &lt;&lt;Vei mana uke tavitigo tugu ao, ba manake izongo kilu palenigo tugu ara,&gt;&gt; za gua. Ko ria doru sepele za qari paranga vei beto tugu zara.
Za Varavara pa Qetisemani i Jisu
(Maka 14.32-42; Luke 22.39-46)
36 Ego beto za tokaria i Jisu ria na nana sepele, ko qari lao pa maka ia na izongona pa Qetisemani. Beto za poja veidi ari, &lt;&lt;Mu nyumu pani za gamu, goto ara ma jola lao varavara pata lao pa nari,&gt;&gt; za gudi. 37 Ko i Pita gu beto kori tuna marene gu i Jebeti za tokaria. Za takulanga beto za roquroqu mamata vitivitigi aza, 38 ko za parangaria ari kue, &lt;&lt;Za lavata jola pa buloqu za na takulanga ani, ko pala mina boka vagojoziu tu. Mu suvere pani ko mu suvere gelegele tavitiziu,&gt;&gt; za gudi.
39 Beto za rerege rijo lao iapeki aza, ko za gona kole opo kokou pa pezo, ko za varavara, &lt;&lt;Tamaqu, bi vei bu boka ao, za mu varijoia taqu za na kapa vitigi ani. Ba nake aza vei qa nyoroguani ara za mina taroiti, goto aza tu vei qu nyoroguani ao,&gt;&gt; za gua.
40 Beto za rerege mule lao tadi ari ka kue sepele, ko za batiria qari korapa putagedi nari za parangia i Pita, &lt;&lt;Ai vei, quke boka suvere gelegele tavitiziu ara maka totozo papakana za gamu? 41 Mu suvere gelegele beto mu varavara ko muke gozoria na toketoke. Na ongongu za malumu, ba na tini za munyala,&gt;&gt; za gua aza.
42 Beto za gabala mule soga lao varavara i Jisu, ari za gua vei, &lt;&lt;Tamaqu, vei minake boka tavarijo za na kapa vitigi ani goto mana bukua tugu ara, ba leana gu. Aza gu qu nyoroguani ao za mi taroiti,&gt;&gt; za gua aza.
43 Za beto aza za gabala mule soga lame mutugu tadi ari ka kue sepele za batiria qari korapa puta betogedi, ura za ngaolo vitivitigiria na nyoro puta. 44 Ego za loiria mutugu i Jisu ari ka kue ko za mule keni soga varavara na vinaue totozo, ko za maka pojaria mutugu aza ria za tori varavaradi tu.
45 Beto za gabala mule tadi ari ka kue sepele, ko ari za gudi vei, &lt;&lt;Gamu korapa tugu putagemiu beto minyeremiu za gamu? Dogoro! Mi kamua gu za gua za na totozo na Tuna na Tinoni mina tavakarovo lao pa limadi ria na tinoni seladi. 46 Turu ko talao. Dogoro! Za kamu gu ani na tinoni za gabala kanaziu ara,&gt;&gt; za gua i Jisu.
I Jisu qari aru Tamania ria qari Kanai
(Maka 14.43-50; Luke 22.47-53)
47 Ko za korapa tugu paranga vei zara i Jisu za bola gu i Jiudasi, aza maka ari ka manogori sepele. Qari garunu vatutini ria na kuta iama beto na tiolata matamata tadiria na tinoni za maka puku minete tinoni lavata. Qari okoto pogozo benete variperana beto na kubau. 48 Ko za tori poja vakoledi tu ria i Jiudasi perangaina za maka vinagilagila mina roitini ti Jisu, ari za gudi vei, &lt;&lt;Aza na tinoni mana lao aoa ara, za aza tugu za na tinoni gamu nyoroguani gamu, ko muna lao gu aru tamania aza,&gt;&gt; za gudi. 49 Ko za rerege toto lao gu i Jiudasi i Jisu, ko za gozoro qeraqerani, &lt;&lt;Leana, Rabi!&gt;&gt; za gua, beto za aoa i Jisu.
50 Nari ari za guni vei i Jisu aza, &lt;&lt;Baere, na za za qu lameni ao?&gt;&gt; za gua aza.
Beto za qari aru tamania ria i Jisu. 51 Na totozo tugu aza za maka ria na sepele za tutia i Jisu za saputu tekua za na nana benete variperana ko za taqaza teusu pale za maka kale talingana na pinauzu tana kuta iama lavata.
52 Nari za lao i Jisu ko za tokea za na tinoni aza, &lt;&lt;Mu soba muleni pa nana sobasobana za na mua benete zana! Ria doru qari aru benete varipera za mari uke tugu pa benete varipera. 53 Ae za vei quke gilagilai tu ao za nake tapatana taqu za ara ba boka tepai gu na Tamaqu ko bi garunu lageredi ria na zoku vuro mateana ko bari tokaniziu? 54 Ba vei mana roiti vei zara ara, za minake boka gore votu za aza vei za pojai pa Kutikuti Tabuna na veveina aza qa korapa gozoria ara,&gt;&gt; za guni i Jisu aza.
55 Na totozo aza za ari za gudi vei i Jisu ria na minete tinoni, &lt;&lt;Maka tinoni raja ikikoqu ara ko gamu pogozo bola tariniziu tu na benete beto na kubau ko muna tekuziu? Doru rane za pa kakabarena na zelepade gu qa kole suvere varivagigalai ara, ba gamuke aru tamanaziu. 56 Ba doru zakazava ari za qari taroiti ko vei tugu ko mi gore votu beto ria na korokorotai tadiria na tinoni korokorotai,&gt;&gt; za gua aza. Beto za ria doru sepele za qari okoto uku loi pale aza.
I Jisu za Tatoka lao pa Kauniseli Tadiria na Jiu
(Maka 14.53-65; Luke 22.54-55, 63-71; Jone 18.13-14, 19-24)
57 Ego ko ria tugu qari aru tamana tekua i Jisu za qari toka laoni aza pa ruma ti Kaiapasi, aza na kuta iama lavata. Ko ketakoi qari kole suvere varivarikamudia ria qari varivagigalaini na Vavanau beto ko ria na tiolata matamata. 58 Ba i Pita za kole tututi vazozounana tu pa liguligu, tinganai za lame kamu pa bolebole sebesebe na ruma tana kuta iama lavata. Beto za luge lao pa leo kakabarena na ruma ko za lao nyumu varirurainana tadiria na nabulu kopu ko mi dogoria aza za na roiti mari roitini ria ti Jisu za gua.
59 Qari podekia ria na kuta iama beto ko ria doru tiolata pa kauniseli ko mari nyaqo votudi za kaki vinazozoto sekesekedi, ko mari boka vaukea i Jisu qari gua. 60 Ko kubo ria za qari turu vavotuvoturia na paranga sekesekedi, ba kepore za maka ginugua leana bari batia vei bari boka vaukea aza. Pana vinabetobetona za qari turu za kori tinoni, 61 ko ari qari gua vei, &lt;&lt;Za paranga za na tinoni ani, &lt;Mana boka jegara pale ara za na zelepade madina tana Tamaza, beto pa rane vinaue za mana vaturu sogai ara,&gt; za gua,&gt;&gt; qari gua ari kori.
62 Nari za turu za na kuta iama lavata ko za nanazia i Jisu, &lt;&lt;Ae vei, quke boka oeia ao aza qari jutunigo ari kori zara?&gt;&gt; za guni. 63 Ba zake vagala i Jisu.
Nari za paranga za na kuta iama lavata, &lt;&lt;Pa korapa izongona na Tamaza toana za qa pojanigo ara ao: mu ule valeana vadigami, ao tugu za na Karisito na Tuna na Tamaza?&gt;&gt; za gua.
64 Nari za paranga i Jisu, &lt;&lt;Aza tugu qu pojai ao. Ba ma poja valeanadigamu ara ani: podalai koviria ko mi lao pala muna batia gamu za na Tuna na Tinoni mina nyumu pa kale matuana na Tamaza vivana jola, beto mina mule lame vei pa lei pa noka!&gt;&gt; za gua i Jisu.
65 Aza tugu za nongoria za paranga vei zara i Jisu za bako rikata pale na kuta iama lavata za nana poko beto ari za gua vei, &lt;&lt;Za vamoroania na Tamaza za na tinoni ani! Na vinazozoto za mule za tana nyaqoa gita? Dogoro, gamu tori nongoriamiu tugu gamu za poja vikevikeria na Tamaza ani! 66 Ko na za na roquroqu gamu vanyumua za gamu ka viza bangara?&gt;&gt; za gudi.
Nari qari oe ria na tinoni lavalavata, &lt;&lt;Za pada vitivitigi gu ko mina tavauke aza,&gt;&gt; qari gua.
67 Beto nari za qari tue taria na izumatana beto qari iriruni na variiriruna. Ria kaki tinoni qari kole popoaria 68 za ari qari paranga veini aza, &lt;&lt;Ego tu, ao na Karisito! Mu ule vadigami tu moko i zei za korapa majago?&gt;&gt; qari guni.
I Pita za Kilu Paleni i Jisu
(Maka 14.66-72; Luke 22.56-62; Jone 18.15-18, 25-27)
69 Ego totonai za korapa nyumunana pa kakabarena na ruma tana kuta iama lavata i Pita, za lame za maka nabulu reko ko za parangia, &lt;&lt;Ao tugu za maka qu tututia i Jisu na tinoni Qalili!&gt;&gt; za guni.
70 Ba za kilu paleni aza pa moedi ria doru, ari za gua vei, &lt;&lt;Qake gilagilai ara za na manugu qu korapa pojai ao zana,&gt;&gt; za gua.
71 Tonai za votu lao pa atakamanana na kakabarena na ruma za batia mule maka nabulu reko aza, ko ari za gudi vei ria na tinoni qari suvere ketakoi, &lt;&lt;Na tinoni ani za kole tugu tututi ti Jisu na tinoni Nazareti!&gt;&gt; za gua.
72 Ba za kilu pale mutugu taviti maulu i Pita, ari za gua vei, &lt;&lt;Qake izongo gilagila podekia tugu ara za na tinoni zana!&gt;&gt; za gua.
73 Za oqoro zovai gu za vei zara, beto za qari lao gu ria na tinoni qari kole turu ketakoi ko ari qari guni vei i Pita, &lt;&lt;Ao zozoto gu za maka ria qari tututia i Jisu, ura na vakerana na mua vokele paranga za ulenigo zozoto ao,&gt;&gt; qari guni.
74 Nari za paranga i Pita, &lt;&lt;Qa maulu ara ko qa korapa pojai na zozoto! Vei mana sekeseke za mina vakilasaziu na Tamaza! Qake gilagilai ara za na tinoni gamuguni gamu zana!&gt;&gt; za gua.
Ego aza tugu za paranga vei zara i Pita, nari za kiu gu za na kokorako. 75 Beto za gilagilai kamua i Pita za aza vei za pojai perangaina i Jisu tonai ari za guni vei, &lt;&lt;Mina oqoro kiu na kokorako, za ao muna kilu paleniziu kue totozo,&gt;&gt; za guni. Ko za votu pa peguru i Pita ko za lukana vapazani.

- Matiu
- <
- 26
- >

26:31 Zakarae 13.7.

© 2024 SCO